stanford-oval/wikipedia huggingface dataset:
Kaarlo Aimo Weiste

Kaarlo Aimo Weiste, aiemmin Westerlund (27. tammikuuta 1881 Pihlajavesi – 19. helmikuuta 1963 Helsinki) oli suomalainen opettaja ja koristealan yrittäjä ja yritysjohtaja, joka sai teollisuusneuvoksen arvonimen.
Weisteen vanhemmat olivat kanttori Juho Westerlund ja Maria Mathilda Taivalmaa ja puolisot vuodesta 1906 Helmi Siviä Simonen, vuodesta 1920 Ester Nyman, vuodesta 1926 Rosa Emilia Lenotjev (aiemmin Salo), vuodesta 1927 Anna Lydia Möller ja vuodesta 1934 Elsa Anna Margareta Marttinen. Käytyään ammattikoulun Viipurissa Weiste meni opiskelemaan Kajaanin seminaariin ja valmistui sieltä kansakoulunopettajaksi vuonna 1905. Weiste toimi valmistuttuaan opettajana Kiihtelysvaarassa, kunnes  siirtyi opettajaksi Helsinkiin vuonna 1915. Siellä hän sekä täydensi omia opintojaan että opetti muita kansakoulunopettajia.
Liikealalle Weiste ryhtyi ensin opettajan työnsä ohella paperikauppiaana ja sitten perustamansa Paperikauppiaat-yhtiön toimitusjohtajana 1921–1925. Koriste- ja nauhayhtiö K. A. Weisteen ja sen tytäryhtiöiden myötä  hän vaihtoi alaa kehruu- ja kutomatuotteiden ja erilaisten pinnoitettujen koristeiden valmistukseen ja myyntiin. Weisteellä oli myös useita luottamustehtäviä ja hän teki huomattavia lahjoituksia yleishyödyllisiin tarkoituksiin, muun muassa Kansanavulle, Suomen Kulttuurirahastolle ja Liikesivistysrahastolle, samoin kuin tuki merkittävästi Malmin kaupallista keskikoulua Helsingissä, jonka perustamiseen hän oli vahvasti vaikuttanut. Teollisuusneuvoksen arvonimen Weiste sai vuonna 1951.
Kaarlo Albert Grönqvist

Kaarlo Albert Grönqvist (28. tammikuuta 1861 Vaasa – 30. syyskuuta 1882 Vaasa) oli suomalainen suomen ja ruotsin kielellä kirjoittanut kirjailija. Hän käytti nimimerkkejä Jaska ja K.A.Wi.
Kaarlo Grönqvistin vanhemmat olivat merikapteeni Jakob Albert Grönqvist ja Augusta Lovisa Nyman. Hän pääsi ylioppilaaksi 1878 Vaasan lyseosta ja opiskeli sitten kieliä Helsingin yliopistossa. Vaikka Grönqvist oli kotoisin ruotsalaiselta Pohjanmaalta ja saanut ruotsinkieleisen alkeisopetuksen hän kirjoitti runoja myös suomen kielellä.
Grönqvist kirjoitti sanat radikaalin vuonna 1880 perustetun K.P.T.-opiskelijayhdistyksen K. P. T:n marssiin.
Kaarlo Grönqvist kuoli syksyllä 1882 sairastamaansa rintatautiin.
Johnny Bravo (hahmo)

| Jonathan Bravo |
| --- | --- |

Luoja(t):  Van Partible
Ensi- esiintyminen:  "Johnny Bravo" (maaliskuu 1995)
Kustantaja:  Cartoon Network Studios
Henkilötiedot
Ammatti:  ex-näyttelijä ex-paristojen testaaja
Ikä:  20–29
Asuinpaikka:  Aron City
Suhteet
Muut sukulaiset:  Bunny Bravo (äiti) Jebedissa-täti Fiona-täti
Tutut:  Carl, Pops, Suzy
Infobox OKNimi-testi OK: 
Johnny Bravo on kuvitteellinen päähahmo Johnny Bravo -animaatiosarjassa. Hahmo perustuu pääasiassa Elvis Presleyn ja sen ääninäyttelijä on Jeff Bennett.
Hahmo

Johnny Bravo syntyi Yhdysvalloissa Aron Cityssä ystävänpäivänä ja omaa skotlantilaista sukujuurta äidin puolelta. Hän asuu äitinsä Bunny Bravon luona, joka on yksinhuoltajana isänsä jätettyä molemmat tuntemattomasta syystä, Johnny ollessa vielä vauva. Koulussa Bravo oli heiveröinen poika ja varsinkin ala-asteella häntä kiusasi erityisesti Carl, josta tuli myöhemmin hänen ns. paras kaveri. Yläasteelle siirtyessään Bravo ei enää ollut lyhyt, mutta edelleen joutui kiusaamisen kohteeksi. High Schoolin viimeisenä vuotena hän koki ensimmäisen ihastuksen Sandy-nimiseen tyttöön, mutta oli liian ujo pyytääkseen häntä ulos. Hieman onnekkaan sattuman kautta Bravo onnistui saamaan Sandyn auttamaan häntä kotitehtävissä kotona. Tämän myötä Bravo keräsi rohkeutensa pyytää Sandy high schoolin päättäjäistansseihin. Hän luuli Sandyn hyväksyneen pyyntöönsä ja päätti tehdä itselleen muodon muutoksen, kuntoilemalla ja kasvattamalla lihaksiaan. Päättäjäisiltana Bravo saapui Sandyn ovelle pyytämään hänet tansseihin, mutta ketään ei ollut paikalla. Vuosia myöhemmin Sandy kertoi syyn, jonka vuoksi talo oli tyhjä. Bravon pyytäessä häntä tansseihin Sandy purskahti itkuun ja halasi Bravoa, joka luuli sen tarkoittavan myöntävää vastausta, eikä kuullut Sandyn muuttamisesta mitään.
Koulun päättymisen jälkeen ei ole tarkkaa tietoa kuinka monta vuotta on kulunut, kun Bravon tarinat alkoivat. Siitä lähtien hän on kuitenkin kuvitellut olevansa Jumalan lahja kaikille naisille. Todellisuus on kuitenkin toisenlainen, vaikka Bravo kuulostaa Elvis Presleyltä, näyttää James Deaniltä ja käyttäytyy Onnen päivät -sarjasta tutun Fonzien tapaisesti. Näiden yhdistelmästä Bravon pitäisi olla täydellinen naismagneetti, mutta hän pilaa kuitenkin tämän suuren egonsa ja narsistiseen asenteensa vuoksi.
Näyttelijänä

Bravon näyttelijän ura sai alkunsa Espanjassa, Pamplonan kaupungissa, jonne hän oli mennyt seuraamaan härkien rynnimistä pitkin kaupungin katuja. Sittemmin Bravo päätyi härkätaisteluun, jossa päihitettyään härän eräs Hollywoodista tullut elokuvatuottaja päätti pelastaa härän ihmisten kynsistä, jotka Bravon tietämättä aikoivat syödä härän. Kolmikon ollessa karkumatkalla kohti Hollywoodia härkä sai tietää elokuvatuottajan halunneen tehdä hänestä elokuvatähden ja oli aikeissaan jättää Bravon pois kyydistä, mutta härkä onnistui suostuttelemaan elokuvatuottajaa pitämään Bravon mukana elokuva kuvioissa. Tämän myötä hänen näyttelijäura sai alkunsa ja Bravo esiintyikin elokuvissa, kuten Dances with Bulls, The Bulls Brothers, The Hoof-Father ja Daddy, Daddy, there's a Bull in my Pajamas.
Myöhemmin Bravo sai uuden tilaisuuden näyttelemiseen, kun eräs tuottaja tarjosi hänelle roolia tulevassa elokuvassa Lunch Lady Surprise, jossa Bravo pääsisi näyttelemään pääosaa yhdessä Don Knottsin, Jessica Bielin, hobitin ja Alec Baldwinin kanssa. Tuotannon aikana hänen roolinsa kuitenkin pyyhitään pois ja Bravon tilalle palkataan CGI versio Mark Hamillista.
Harrastukset

Yleisin harrastus Bravolla lienee naiset, jonka hän on itsekin maininnut eräässä haastattelussa. Bravo on myös sarjan aikana harrastanut hetkellisesti karatea, mestari Haman opissa. Tunaroimisen vuoksi Bravo toimi usein siivoojana Haman karatekoulussa, mutta on joskus näyttänyt osaamisensa. Hänellä on ollut vaihtelevasti karatessa keltainen ja musta vyö. Bravolla on kuitenkin todistus, johon on lueteltu kaikki kamppailulajit joista hän on saanut mustan vyön. Lajeihin kuuluvat karaten lisäksi jujutsu, aikido, iai, taekwondo, tameshi giri, he-do, bruise lee, lehr do, chump chi, judo, the girl from ipanema ja improvisaatiotanssi.
Ystävät

Johnny Bravolla ei ole kovin montaa ystävää, mutta heistä suurin osa käy jatkuvasti hänen hermoille.
Nykyinen nörtti naapuri Carl kiusasi Bravoa ala-asteella, mutta myöhemmällä iällä tilanne on kääntynyt toisin päin. Bravo usein pyrkii välttelemään Carlia, mutta on joskus myöntänyt hänen olevan paras kaveri.
Pops on Bravolle enemmän isähahmo, jota hänellä ei ole koskaan ollut. Pops omistaa tien varrella olevan kuppilan, jossa Bravo usein viettää aikaansa syöden chilikeittoa ja kysyen neuvoja ongelmiinsa.
Suzy on vasta 8-vuotias pikkutyttö, joka on Bravon naapuri. Hän ei pidä tytöstä lainkaan vaikka Suzy tuntuu olevan ainut naispuolinen hahmo äitinsä lisäksi, joka pitää Bravosta.
Naiset jotka ovat kiinnostuneet hänestä

Velma Dinkley jaksossa "Johnny Bravo-Doo" hän flirtaili Bravolle, mutta hän ei kiinnostunut Velmasta lainkaan.
Naaras hirvi, jonka Bravo tapasi internetchatissä. Hän kuitenkin yllättyi sen olevan hirvi, joka kuitenkin yritti tehdä poikaystävänsä rapua mustasukkaiseksi.
Naaras ihmissusi, joka muuntautui ihmissudeksi täydenkuun aikaan ja keskiviikkoisin lyhyeksi, lihavaksi Larry nimiseksi mieheksi, joka keräilee postimerkkejä. Bravo sai lopulta tarpeekseen hänestä ja jätti kyseisen naisen.
Lausahdukset > Tunnuslauseet

Johnny Bravon yleisimmät hokemat tunnuslauseet.
"ooo...Mama!
"Right, what did I say?"
Lausahdukset > Iskulauseita

"Hey, how'd you like to watch the show in 3-D, sweet thing?"
"Say there, pretty air mama, didn't you see me in your dreams last night?"
"Hey babearilla, that a pretty eensie-weensie, teeny-weenie polka-dot thingy you got going there."
"Come and get it, ladies. I'm yours for the takin'!"
"Hey there, cutie pants!"
"Hey all you hot mamas. Wanna talk to a steamin' hunk of cyber fella?"
"Hey there, cutie pants. Am I as studly as the Statue of David, or what?"
"Oh, baby! I'm going to make your dreams come true!"
"Hya! Dreamy hunk, right here!"
"You wanna frisk me?"
"Wanna get lost with me"
"I'm gonna say, 'Hey hot mama, wanna go back to my place for a game of Twister?"
"Hey there, Spanish seniorita. Sprechen se love?"
"Hello, teen hotline. You're boyfriend left ya'? Why, what are you wearin'?"
Hahmoa näytelleitä

| Vuodet | Näyttelijät | Sarjat | Elokuvat | Videopelit |
| --- | --- | --- | --- | --- |
| 1995 1997–2004 2011 | Jeff Bennett | Johnny Bravo | Johnny Bravo Goes to Bollywood  |  |
| 2011 | Neil Kaplan |  |  | Cartoon Network: Punch Time Explosion |
Juha Majava

| Henkilötiedot |
| --- | --- | --- | --- |
Syntymäaika: 28. marraskuuta 1982 (ikä 41)
Syntymäpaikka: Rovaniemi, Suomi
Pelipaikka: vasen laitalinkki/laitapuolustaja
Pituus: 179 cm
Junioriseurat
1994–2001: RoPS
Seurat
| Vuodet | Seura | O | (M) |
| 1999 | Kanuunat | – | (–) |
| 2000 | Santa Claus | 9 | (1) |
| 2002–2006 | RoPS | 91 | (6) |
| 2007 | KooTeePee | 25 | (1) |
| 2008 | RoPS | 15 | (3) |
| 2009–2012 | AC Oulu | 84 | (8) |
| 2012 | → FC OPA (laina) | 1 | (0) |
| 2013 | OLS | 9 | (1) |
| Yhteensä | Yhteensä | 234 | (20) |
 Seurajoukkueuran tilastot kattavat vain kansalliset sarjat.
Juha Majava (s. 28. marraskuuta 1982 Rovaniemi) on entinen suomalainen jalkapalloilija. Hän oli pelipaikaltaan vasen laitalinkki tai laitapuolustaja.
Seurajoukkueet

Majavan pelaajaura ylimmillä sarjatasoilla alkoi kaudella 2002, kun hän nousi Rovaniemen Palloseuran Ykkösen joukkueeseen. Veikkausliigadebyytin hän pelasi 7. toukokuuta 2004 ottelussa FC Hämeenlinna - RoPS. Majava edusti RoPS:ia kauteen 2006 asti. Kaudeksi 2007 hän siirtyi FC KooTeePeen riveihin, mutta palasi yhden kauden jälkeen Rovaniemelle. Kaudesta 2009 alkaen Majava on pelannut AC Oulussa, ja hän teki 1+1 -vuotisen jatkosopimuksen AC Oulun kanssa joulukuussa 2011.
Majavan nuorempi veli Juuso Majava on myös jalkapalloilija.
Tilastot

| Kausi | Seura | Sarja | O | M |
| --- | --- | --- | --- | --- |
| 1999 | Kanuunat | Kolmonen | – | – |
| 2000 | Santa Claus | Kakkonen | 9 | 1 |
| 2002 | RoPS | Ykkönen | 6 | 0 |
| 2003 | RoPS | Ykkönen | 24 | 0 |
| 2004 | RoPS | Veikkausliiga | 21 | 3 |
| 2005 | RoPS | Veikkausliiga | 19 | 1 |
| 2006 | RoPS | Ykkönen | 21 | 2 |
| 2007 | KooTeePee | Veikkausliiga | 25 | 1 |
| 2008 | RoPS | Veikkausliiga | 15 | 3 |
| 2009 | AC Oulu | Ykkönen | 25 | 7 |
| 2010 | AC Oulu | Veikkausliiga | 15 | 1 |
| 2011 | AC Oulu | Ykkönen | 21 | 0 |
| 2012 | AC Oulu | Ykkönen | 23 | 0 |
| 2012 | FC OPA (laina) | Kolmonen | 1 | 0 |
| 2013 | OLS | Kolmonen | 9 | 1 |
Aiheesta muualla

Juha Majava AC Oulun sivuilla[vanhentunut linkki]
Juha Majava Sinitähtien sivuilla
Juan Lembeye

Kuubalaisia haukkoja Lembeyen teoksessa Aves de la Isla de Cuba vuodelta 1850.
Juan Lembeye (1816 Ferrol, Galicia – 1889 Culleredo, Galicia) oli espanjalainen luonnontieteilijä.
Lembeyen vanhemmat olivat tulleet Ranskasta. Hän asui Kuubassa 1830-luvulta alkaen ja palasi Culleredoon 1863. Kuubassa hän kiinnostui linnuista. Hän julkaisi teoksen Aves de la Isla de Cuba vuonna 1850. Teoksessa olleet 38 piirrosta oli kopioitu John James Audubonin teoksesta. Tässä teoksessa hän ensi kertaa esitteli ja nimesi kimalaiskolibrin (Mellisuga helenae), maailman pienimmän linnun.
Lembey nimesi myös kuubanrastulin (Myadestes elisabeth) ja kuubankerttulin (Teretistris fernandinae). Hänen kunniakseen on nimetty kuubansääskikerttu (Polioptila lembeyei).
Aiheesta muualla

Kuvia tai muita tiedostoja aiheesta Aves de la Isla de Cuba Wikimedia Commonsissa
Jordan Farmar

| Jordan Farmar |
| --- | --- |

Henkilötiedot
Koko nimi:  Jordan Robert Farmar
Syntynyt: 30. marraskuuta 1986 (ikä 37) Los Angeles, Kalifornia
Kansalaisuus:   Yhdysvallat
Koripalloilija
Pelipaikka:  Pelintekijä
Pituus:  188 cm
Paino:  82 kg
Nyk. joukkue:   Anadolu Efes
Sarja:  Turkin koripalloliiga
NBA-varaus:  26. varaus, 2006 Los Angeles Lakers
Pelaajaura
Seurajoukkueet
2006–2010 2010–2012 2011 2012–:   Los Angeles Lakers  New Jersey Nets  Maccabi Tel Aviv  Anadolu Efes
Jordan Robert Farmar (s. 30. marraskuuta 1986 Los Angeles, Kalifornia) on yhdysvaltalainen koripalloilija, pelipaikaltaan pelintekijä. Hän pelaa tällä hetkellä Turkin liigan Anadolu Efesissä.
Ammattilaisura > Los Angeles Lakers

Los Angeles Lakers varasi UCLA:n yliopistossa pelanneen Farmarin vuoden 2006 NBA:n varaustilaisuuden ensimmäisellä kierroksella, 26. pelaajana. Hän voitti Lakersin riveissä kaksi NBA:n mestaruutta, muttei onnistunut valtaamaan aloittajan paikkaa itselleen Derek Fisheriltä.
Ammattilaisura > New Jersey Nets

Farmar allekirjoitti vapaana pelaajana heinäkuussa 2010 kolmen vuoden sopimuksen silloisen New Jersey Netsin kanssa. Hän pelasi Netsissä kaksi kautta. Heinäkuussa 2012 hän oli osa pelaajakauppaa, jossa Brooklyn Nets (seura muutti kauden 2011–2012 jälkeen New Yorkiin) hankki  Joe Johnsonin Atlanta Hawksista. Farmar ei pelannut Hawksissa otteluakaan, sillä seura osti hänen sopimuksensa ulos pian sen jälkeen, kun pelaajakauppa oli vahvistettu.
Ammattilaisura > Maccabi Tel Aviv ja Anadolu Efes

NBA:n jouduttua kaudella 2011–2012 alkukauden ajaksi työsulkuun, Farmar teki sopimuksen israelilaisen Maccabi Tel Avivin kanssa. Hän palasi NBA:han ja New Jersey Netsiin työsulun päätyttyä. Heinäkuussa 2012, tultuaan vapaaksi pelaajaksi NBA-sopimuksensa ulososton jälkeen, Farmar teki sopimuksen turkkilaisen Anadolu Efesin kanssa.
Aiheesta muualla

Kuvia tai muita tiedostoja aiheesta Jordan Farmar Wikimedia Commonsissa
Jäkälätammiyökkönen

| Jäkälätammiyökkönen |
| --- | --- |

Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Niveljalkaiset Arthropoda
Alajakso::  Kuusijalkaiset Hexapoda
Luokka::  Hyönteiset Insecta
Lahko::  Perhoset Lepidoptera
Alalahko::  Imukärsälliset perhoset Glossata
Osalahko::  Erilaissuoniset perhoset Heteroneura
Yläheimo::  Yökkösmäiset Noctuoidea
Heimo::  Yökköset Noctuidae
Suku::  Dichonia
Laji::  aprillina
Kaksiosainen nimi
 Dichonia aprilina  (Linnaeus, 1758) 
Synonyymit
 Griposia aprilina 
Katso myös
   Jäkälätammiyökkönen Commonsissa 
Infobox OKNimi-testi OK: 
Jäkälätammiyökkönen (Dichonia aprilina) on tammimetsissä elävä yökköslaji. Siipien kärkiväli on 43–48 millimetriä. Laji on helppo tuntea etusiipien keväänvihreästä pohjaväristä vaaleine kuvioineen, jonka avulla se sulautuu hyvin ympäristöön levätessään jäkälien peittämällä puunrungolla. Aikuinen lentää syyskuusta lokakuuhun Etelä-Suomessa. Jäkälätammiyökkösen toukka on 35–45 millimetriä pitkä ja elää tammella toukokuusta kesäkuuhun. Aluksi toukka on silmuissa, sitten kukissa ja lopulta lehdissä piiloutuen päiväsaikaan kaarnanrakosiin.
Aiheesta muualla

Suomen Lajitietokeskus: Jäkälätammiyökkönen – Griposia aprilina
Jérôme Bonaparte

| Jérôme Bonaparte |
| --- | --- |
 
Westfalenin kuningas
Valtakausi:  8. heinäkuuta 1807 – 26. lokakuuta 1813

Syntynyt:  15. marraskuuta 1784 Ajaccio, Korsika, Ranskan kuningaskunta
Kuollut:  24. kesäkuuta 1860 (75 vuotta) Seine-et-Oise, Ranskan toinen keisarikunta
Hautapaikka:  invalidikirkko
Puoliso:  Elizabeth Patterson Bonaparte (vih. 1803–05) Katharina von Württemberg (vih. 1807; k. 1835) Giustina Pecori-Suárez (vih. 1840)
Lapset:  Jérôme Napoléon Jérôme Napoléon Charles Mathilde Napoléon Joseph Charles Paul Karl Philipp Heinrich Bach Jérôme David
Suku:  Bonaparte
Isä:  Carlo Buonaparte
Äiti:  Letizia Ramolino
Uskonto:  roomalaiskatolisuus
Jérôme Bonaparte  (15. marraskuuta 1784 – 24. kesäkuuta 1860), Napoleon Bonaparten nuorin veli, oli Westfalenin kuningas nimellä Hieronymus Napoleon vuosina 1807–1813.
Syntyjään Korsikalla Roland Buonaparte hän oli kahdeksas ja viimeinen selviytynyt lapsi. Jérôme palveli Ranskan laivastossa ennen matkustamistaan Yhdysvaltoihin. Hän nai baltimorelaisen kauppiaan tyttären Elizabeth Pattersonin. Napoleon mitätöi avioliiton, josta kuitenkin syntyi poika Jérôme Napoleon Bonaparte.
Veli nimitti hänet kuninkaaksi lyhytaikaisen luoteissaksalaisen Westfalenin kuningaskunnan johtoon, pääkaupunkina Kassel. Jérôme nai toisen kerran Württembergin herttua Fredrik I:n tyttären Katharina von Württembergin ja sai toisen pojan, Napoléon Joseph Charles Paul Bonaparten ja tyttären Mathilde Bonaparten.
Kun Jérôme menetti oman kuningaskuntansa, hän sai Württembergin kuninkaalta Montfortin prinssin arvonimen. Kun Napoleon joutui maanpakoon, Jérôme muutti Italiaan, missä hän meni vielä naimisiin Giustina Pecori-Suárezin kanssa.
Kun veljenpoika Louis Napoleonista tuli Ranskan tasavallan presidentti 1848, Jérômesta tehtiin Les Invalidesin kuvernööri, ja myöhemmin Ranskan marsalkka ja senaatin puheenjohtaja ja hän sai arvonimen prince français.
Jérôme Bonaparte André-Adolphe-Eugène Disdérin ottamassa valokuvassa noin vuodelta 1852.
Jérôme Bonaparte kuoli 24. kesäkuuta 1860 Villegenisissa. Hänet haudattiin invalidikirkkoon.
Bonaparten suvun päämiehen arvosta nykyisin kiistelevät Charles Bonaparte ja Jean-Christophe Bonaparte ovat molemmat Jérôme Bonaparten jälkeläisiä.
Aiheesta muualla

Kuvia tai muita tiedostoja aiheesta Jérôme Bonaparte Wikimedia Commonsissa
Jérôme-Adolphe Blanqui

Adolphe Blanqui vuonna 1841.
Blanquin teoksen Histoire de l'économie politique en Europe ensimmäisen osa vuodelta 1837.
Jérôme-Adolphe Blanqui (21. marraskuuta 1798 Nizza – 28. tammikuuta 1854 Pariisi) oli ranskalainen liberaali taloustieteilijä. Hänen tutkimuksensa koskivat erityisesti taloushistoriaa, työn taloustiedettä ja taloudellisen ajattelun kehittymistä.
Blanqui tuli vuonna 1825 taloustieteen opettajaksi Pariisin École spécial du commerce -oppilaitokseen ja sai vuonna 1833 taloustieteen professorin viran Conservatoire des arts et métiers -oppilaitoksesta oppi-isänsä Jean-Baptiste Sayn jälkeen. Blanqui on julkaissut ensimmäisen kriittisen tutkimuksen poliittisesta taloushistoriasta: Histoire de l'economie politique en Europe depuis les anciens jusqu'á nos jours (1837–1838). Teoksessaan Blanqui käytti ensimmäisten joukossa käsitettä teollinen vallankumous. Toinen huomattava Blanquin tutkimus on Des classes ouvrières en France (1848). Ranskan politiikkaan Blanqui osallistui tukemalla vuoden 1848 heinäkuun monarkiaa eli kuningas Ludvig Filip I:tä.
Yksityiselämä

Sosialistiseen toimintaan osallistunut Louis-Auguste Blanqui oli Adolphe Blanquin nuorempi veli. Tämän mukaan on saanut nimensä yksi liikkeen suunta, blanquistit.
Jägala-Pirita kanal

| Jägala-Pirita kanal |
| --- | --- |

Maanosa:  Eurooppa
Maat:  Viro
Maakunnat:  Harjumaa
Kunnat:  Anija, Raasiku ja Rae
Vesistöalue ja valuma-alueen tietoja
Päävesistöalue:  Jägala jõen vesistö ja Pirita jõen vesistö
Joen uoman kohteita
Alkulähde:  Kaunissaaren tekojärvi, Kaunissaare, Anija
 :  59°18′38″N, 25°20′53″E
Laskupaikka:  Pirita jõgi, Patika, Rae
 :  59°19′12″N, 24°57′13″E
Esteet:  Tie 12, Silmsi oja, Jõelähtme jõgi ja Leivajõgi,
Taajamat:  Kaunissaare, Kiviloo, Perila ja Vesitaguse
Mittaustietoja
Lähdekorkeus:  50 m mpy. 
Laskukorkeus:  40 m mpy. 
Korkeusero:  10 m
Pituus:  25,1 km  
Keskileveys:  2,5 m
Kaltevuus:  0,4 m/km
Muuta
Jägala-Pirita kanal (myös Kaunissaare-Patika kanal) on kanava Anijassa, Raasikussa ja Raessa Harjumaalla. Kanava alkaa Jägala jõesta Kaunissaaren tekojärvestä ja se laskee Pirita jõgeen Patikassa Veskitagusen kylässä. Kanava on yksi osa Tallinnan vesihuoltojärjestelmää.
Kanavan ominaisuudet ja kulku

Kanava on rakennettu kulkemaan asumattomia alueita seuraten, mutta sen perusilme on kuin viivoittimen suoraan rakennettu oja. Kanavan poikkileikkaus on tasakylkinen puolisuunnikas, jossa pohjan leveys on noin 2 metriä. Kanavalla on loiva kallistus niin, että vesi siirtyy Kaunissaaren tekojärvestä Pirita jõgeen itsekseen painovoiman kuljettamana. Kaunissaaren tekojärven vedenpinta on korotettu niin korkealle, että se riittää tarvittavan kallistuksen aikaan saamiseksi. Sen maksimivirtaus on 2,5 m³/s.
Kanava ylittää kaikki kohtaamansa luontaiset tai ihmisen kaivamat suuret oja. Tämä on toteutettu silloilla ja rummuilla, joissa kanavan betoniset kourut ylittävät ojat. Tällaiset ylitykset on tehty suurille uomille, joita ovat muun muassa Perila kraaville, Silmsi ojalle, Leivajõelle ja Jõelähtme jõelle. Pienet ojat kerätään kanavan rinnalle kaivettuihin ojiin ja niiden vesi tarvittaessa pumpataan kanavaan.
Historiaa

Kanava on toiminut tehtävässään vuodesta 1987 alkaen.
Kanava Suursoon kylässä
Kanava Suursoon kylässä
Kahdeksankulmioluku

Kuusi ensimmäistä kahdeksankulmiolukua.
Kahdeksankulmioluku on positiivinen kokonaisluku, joka on muotoa  n(3n-2), jossa n on positiivinen kokonaisluku. Esimerkiksi 21 on kahdeksankulmioluku, koska[lähde? ]
Kahdeksankulmioluku saa nimensä siitä, että sen osoittamasta määrästä pisteitä voidaan muodostaa kahdeksankulmion muotoinen kuvio. Kahdeksankulmioluku on yksi monikulmioluvuista.
Kymmenen ensimmäistä kahdeksankulmiolukua ovat 1, 8, 21, 40, 65, 96, 133, 176, 225 ja 280.
Jäkärlä

| Jäkärlä |
| --- | --- |

 Kaupungin kartta, jossa Jäkärlä korostettuna.  Turun kaupunginosat
Kaupunki:  Turku
Suuralue:  Maaria-Paattinen
Postinumero(t):  20460
Jäkärlä on Turun kaupunginosa, lähiö ja taajama, joka sijaitsee noin 15 kilometriä kaupungin keskustasta pohjoiseen, lähellä Liedon rajaa. Jäkärlän ohi kulkevat Tampereen moottoritie ja Turku–Toijala-rata. Jäkärlän taajamassa on 3 665 asukasta (31.12.2011), joista 3 410 asuu Turussa ja 255 Liedon puolella kuntarajaa.
Jäkärlä sijaitsee Paattistenjoen rannalla, ja sen eteläpuolella on Maarian allas. Jäkärlän keskusta sijaitsee mäen laella, ja sen ympärille on rakennettu pääosin kerrostaloja. Jäkärlässä on runsaasti myös rivitaloja ja omakotitaloja, etenkin alueen reunoilla kuten Haihussa.
Jäkärlän nimi tulee alueella sijaitsevan tilan omistajan nimestä, joka mainitaan asiakirjoissa joko muodossa Jäkärä tai Jäkärlä. Jäkärlä on ollut asutettua aluetta jo kivikauden aikana. Sen alueelta on löydetty runsaasti Jäkärlän keramiikkaa, joka muodostaa selvästi muista erottuvan kampakeramiikan haaran. Asutusta oli Tiilitehtaan maastossa, johon on myöhemmin tehty kivikaudenpolku.
Jäkärlä on ensimmäisiä paikkoja Turussa, jossa oli kivikaudella asutusta: Kun Turku itse oli vielä veden alla, Jäkärlän korkein kohta, joka sijaitsee Tiilitehtaan maastossa, oli vedenpinnan yläpuolella. Alueen nimistö pohjautuu osittain näihin historiallisiin löytöihin.
Jäkärlässä toimii Jäkärlän koulu, jonka koulurakennus puretaan. Uuden koulurakennuksen on määrä valmistua vuonna 2026. Lisäksi kaupunginosassa on kauppoja, pizzeria, nuorisotalo, terveysasema (pois käytöstä), apteekki, seurakuntatalo, urheilukenttä ja uimaranta sekä Postin ja Matkahuollon pisteet ja Nesteen kylmäasema.
Turun keskustan ja Jäkärlän välillä kulkevat Föli-bussilinjat 22 ja 22C Yli-Maarian kautta sekä linjat 22A, 22B ja 82 Paimalantietä.
Jäkärlä on kuulunut Maarian kuntaan, mutta Maarian liityttyä Turkuun vuonna 1967 Jäkärlästä tuli osa Turkua.
Turun paikallisliikenteen bussilinja 22
Jäkärlän kauppakeskus
Maarian allas
Maarian hiekkakuoppa